Izlazak na izbore treba biti građanska obaveza, čije nepoštivanje treba sankcionisati

Afirmacija

1. UVOD

Bosna i Hercegovina je demokratska država, a osnovna odredica demokratije jesu izbori. Izbori su gotovo jedini vid realizacije građanske suverenosti i čin prilikom koga građani zaista odlučuju o uređenju zajednice čiji su dio. Međutim, građani često nisu svjesni koliko odluke koje donose njihovi izabrani predstavnici utiču na njihove svakodnevne živote. Obzirom na važnost izbora, u brojnim državama građani imaju obavezu da izađu na izbore, a ako to ne urade bivaju izloženi sankcijama koje su najčešće u vidu novčane kazne ili kazne društveno-korisnog rada. Naime, obvezno glasanje nije novi koncept. Postoji u Belgiji od 1893, Australiji od 1925, Brazilu od 1934, i Turskoj od 1986. Ono što je dalo podsticaj svim ovim državama da uvedu obavezno glasanje jeste prije svega motiv da se poveća izlaznost građana na izborima, suzbijanje kupovine glasanja, a samim tim da i izborni rezultat koji se dobija bude što više demokratski.

U Belgiji je uz opće biračko pravo uvedeno obvezno glasanje kao način da se izbjegne kupovina glasova. Danas svaki građanin stariji od 18 godina mora glasati. Građani koji se ne prijave na dan izbora mogu biti novčano kažnjeni, ali i dobiti određena zakonska ograničenja. Obavezno glasovanje u Belgiji više je moralna nego zakonska obaveza.

Australija je glasanje učinila obaveznim nakon pada izlaznosti s više od 71 % na izborima 1919. na manje od 60 % na izborima 1922. godine. Danas je glasanje obavezno za sve građane u dobi od 18 godina ili više, a oni koji se ne pojave i nisu u mogućnosti navesti dovoljno razloga, dužni su platiti kaznu u iznosu od 15 USD

Brazil je najveća demokracija na svijetu s obaveznim glasovanjem. Potječe iz 1932. godine, stupanjem na snagu Izbornog zakona te godine. Tamo birači također moraju platiti kaznu ako se ne pojave na biračkom mjestu bez opravdanog opravdanja. Ta visina varira od 0,96 do 9,53 dolara. Ostale kazne za neglasanje uključuju uskraćivanje brazilske putovnice ili osobne iskaznice, savezni zajam ili pristup javnim sveučilištima.

Na posljednjim izborima, na kojima su Brazilci glasali za izvršne i zakonodavne urede, izlaznost je bila 104,8 milijuna ljudi, od 147,3 miliona birača.

2. ARGUMENTACIJA

**50% izlaznosti na izbore nije demokratija**

U Bosni i Hercegovini ukupna izlaznost birača na općim izborima 2018.godine iznosila je 53,3%, što je nešto manje u odnosu na ukupnu izlasnost na Općim izborima 2014. godine (54,5%). Jasno je da je u BiH situacija takva da na izbore izađe nešto više od 50% ukupnog broja registrovanih birača. Keith Olbermann (američki politički komentator i pisac): "Obavezno glasanje je neophodno. Demokratija u kojoj polovina građana odmara i kaže:" Ne, hvala ", uopšte nije demokratija - samo stvarno velika oligarhija.‘‘ Vlast se može opisati kao demokratska onda kada odluke države, bilo to direktno ili indirektno donosi većina njezinih građana. Ta odluka bi doista bila legitimnija samim time ako bi slika volje naroda bila vidljivija, što je jedino moguće u slučaju uvođenja obaveznih izbora. Uzet ćemo primjer općih izbora 2018. godine na području Federacije Bosne i Hercegovine u kojoj je od ukupnog broja birača koji iznosi 2 093 784 na izbore izašlo 1.084.977, dakle 51,8%. Kandidat koji se našao na prvom mjestu za bošnjačkog člana predsjedništva odnio je pobjedu za ‘‘samo‘‘ 17.893 glasova razlike od drugoplasiranog što se jasno moglo promijeniti ako bi izlaznost na izbore bila veća. Uzmimo primjer da ukoliko bi neizlazak na izbore povlačio sankciju novčane kazne da bi izlaznost bila oko 90% (jer uprkos sankciji, određeni dio stanovništva ne bi izlazio na izbore). Samim tim, matematički je čak bilo moguće da kandidat koji se našao na zadnjem mjestu (ukupno 9.655 glasova) za bošnjačkog člana predsjedništva odnese pobjedu. S obzirom na navedene podatke, rezultati izbora možda ne predstavlja stvaru volju naroda. A ukoliko je tako, kako uopće možemo pričati o demokratiji ? Pošto izbori nisu obavezni, ‘‘glasačke mašinerije‘‘ i velike stranke imaju znatno veće šanse za trijumf.

**Glasanje je više obaveza nego pravo**

Pošto bi, očigledno, uvođenje obaveznog izlaska na izbore predstavljalo obavezu, a ne samo pravo građana koje ne moraju iskoristiti ukoliko to ne žele, potrebno je spomenuti da građani u demokratskim državama imaju brojne građanske dužnosti kao što su plaćanje poreza, pohađanje škole, služenje vojnog roka itd… Očigledno je da sve navedene obaveze građana iziskuju mnogo više vremena i truda nego što bi to predstavljalo izlazak na izbore, a osim toga ovakva promjena bi mnogo više donijela građanima nego što bi im oduzela, pa se samim time može reći da se obavezno glasanje može smatrati mnogo manjim ‘’ograničenjem slobode’’ nego bilo koja od ovih ostalih aktivnosti. Ta obaveza koja bi bila propisana je mala cijena za brojne prednosti koje sa sobom donosi obaveznost glasanja. S obzirom da su ciklusi održavanja lokalnih i općih izbora u BiH sa razmakom od dvije godine, ta obaveza bi predstavljala građanima odvojiti najviše nekoliko sati svake dvije godine, što je očigledno mala cijena i ne predstavlja neko veće opterećenje. Upravo to smatra američki politolog Norman Ornstein: "Obavezno glasanje dolazi s cijenom: skroman gubitak slobode.’’ Glasanje je jednako važno za funkcionisanje države kao i plaćanje poreza jer doprinosi skladnom funkcionisanju društva, pa samim time ono treba biti obaveza, baš kao i plaćenje poreza.

**Obavezno glasanje proširuje broj onih koji izlaze na izbore, a samim tim i legitimnost glasanja**

Uzimajući kao primjer Australiju u kojoj je glasanje bilo dobrovoljno sve do 1924. godine, napravit ćemo paralelu između posjećenosti izbora do 1924. godine i nakon toga, kada je uveden princip obaveznog izlaska na izbore. Naime, sve do 1924. godine izlaznost glasača je bila u rasponu od 47% do 78%. Nakon uvođenja obaveze izlaska na izbore, taj postotak je znatno porastao i to čak na 91% do 96% , što nam jasno pokazuje da je uvođenjem ovakve obaveze u Australiji broj ljudi koji su izašli na izbore znatno skočio. Nasuprot tome, navest ćemo dvije zemlje u kojima se desilo suprotno, u kojima se prešlo sa obaveznog na dobrovoljni princip izlaska na izbore, a to su Venecuela I Holandija.

U ovim zemljama su obavezni izbori zadnji put održani 1967. i 1933. godine., što je rezultiralo znatnim padom izlaznosti na izbore koji je u Holandiji iznosio oko 20%, a u Venecueli čak 30%. Nedvojbeno, iz navedenih primjera možemo zaključiti da obavezno glasanje zaista ima za posljedicu znatno veći odaziv. Navedeni primjeri pokazuju da na građane itekako utiče sankcija koja bi se trebala propisati kao posljedica neizlaska na izbore. Veći odaziv ljudi i veći procenat izlaska registrovanih birača nedvojbeno proširuju legitimnost glasanja.

**Obavezno glasanje bi smanjilo brojne spekulacije i znatno vratilo povjerenje u izborne rezultate**

Obzirom na velik broj onih koji sumnjaju u izborne rezultate, na ovaj način bi se stvorila mogućnost vraćanja povjerenja u iste. S obzirom da se u našoj zemlji konstantno spekuliše o ‘’glasačkim mašinerijama velikih stranaka’’, te se kao razlog zbog kojeg ogroman broj građana ne želi da izađe na izbore navodi upravo taj što smatraju da njihov glas ne može ništa promijeniti, te da je nemoguće parirati tim istim ‘’glasačkim mašinerijama’’. Na ovaj način bi im se, itekako moglo parirati s obzirom na broj građana koji iz godine u godinu ignorišu izbore. Također, smanjile bi se spekulacije o izlasku mrtvaca na izbore, krađi odnosno zloupotrebi glasova onih koji nisu izašli na izbore. Na ovaj način bi sami građani na neki način imali kontrolu nad izborima. Hrvatski političar Ivica Relković smatra sljedeće: ‘’ Zamislimo samo situaciju da je za neizlazak propisana naknada od 100 kuna. Naravno da je nećeš sam ispunjavati i uplaćivati, nego će ti morati (da bi se mogli proglasiti završni rezultati) stići obavijest o izbornoj obvezi izvršenja naplate neizlaska na izbore. Onaj tko u zakonskom roku (recimo tjedan dana) ne bi dobio obavijest o naplati neizlaska zapravo bi znao da se dogodila izborna nepravilnost u bilo kojem obliku (neispravni popis, krađa glasa ili nešto treće). Takav birač bi prijavom zapravo izazvao provjeru rada biračkog odbora na svojem izbornom mjestu, kao i druge provjere koje iz toga proizlaze.’’

**Obaveznost izlaska na izbore ne predstavlja prisilu na glasanje**

Treba napraviti razliku između obaveze izlaska na izbore i obaveze glasanja. Obavezni izbori ne znače nužno i obavezno glasanje. Dakle, birači koji se ne slažu sa stavovima niti jednog od ponuđenih kandidata ne bi bili obavezni dati im podršku. I tada bi postojala mogućnost križanja listića. Pogrešno je misliti da se propisivanjem obaveznih izbora glasači prisiljavaju glasati za kandidate o kojima nisu informisani ili s čijim stavovima se ne slažu. Bez sumnje se može reći da postoji ogromna razlika između neizlaženja na izbore i križanja glasačkoj listića. Izlazak na izbore i križanje listića ipak predstavlja aktivni čin. Taj aktivni čin zapravo predstavlja nezadovoljstvo političkom ponudom. Bez obzira na to što poništeni listići ne mijenjaju izborni rezultat, ipak se može reći da građani koji su tako postupili sudjeluju u političkom životu.

3. ZAKLJUČAK

Uvođenjem izlaska na izbore kao građanske obaveze u Bosni i Hercegovini promjenilo bi svijest ljudi na bolje. Naime, iz prethodnog teksta možemo primijetiti opće nezadovljstvo ali i političku nezainteresovanost građana. Razlozi toga mogu biti raznovrsni ali sigurno je da „neobavezno“ glasanje, naročito u zemljama sa niskom izlaznošću, kao što je naša, može stvoriti pogrešnu predstavu o pravoj volji biračkog tijela. Da bi uvođenje obaveznog izlaska na izbore povećalo inače skromnu izlaznost, svjedoči Australija, u kojoj je izlaznost nevjerovatnih 91%, ali i Belgija i Luksemburg koji je prate u stopu sa također pozamašnih 90%. Također, građanska obaveza izlaska na izbore ne primorava građane da daju svoju podršku ukoliko to ne žele, već su samo obavezni da se odazovu pozivu. Naime, dozvoljeni su prazni glasački listići. Osim toga, na neki način bi ljudi imali mogućnost nadzora nad izborima i donekle bi se vratilo povjerenje u izborne rezultate. Jasno je da bi volja naroda i njihovo pravo mišljenje bilo vidljivije. Također, velike stranke ne bi imale toliko velike izglede za pobjedu koliko imaju danas. Između ostalog, glasanje treba da bude dužnost upravo zbog svoje važnosti i toga što se izborima mnogo toga mijenja i kroji sudbina jednog naroda.

Pripremile:

Jakubović Sara 65211

Podgorica Amila 65169